CELEX: 32016D0884
Language: hr
Date: 2016-06-01 00:00:00
Title: Provedbena odluka Komisije (EU) 2016/884 оd 1. lipnja 2016. o izmjeni Provedbene odluke 2014/88/EU o privremenoj obustavi uvoza prehrambenih proizvoda iz Bangladeša koji sadržavaju listove betela (Piper betle) ili se od njih sastoje u pogledu njezina razdoblja primjene (priopćeno pod brojem dokumenta C(2016) 3181) (Tekst značajan za EGP)

3.6.2016   
            
            
               HR
            
            
               Službeni list Europske unije
            
            
               L 146/29
            
         PROVEDBENA ODLUKA KOMISIJE (EU) 2016/884
   оd 1. lipnja 2016.
   o izmjeni Provedbene odluke 2014/88/EU o privremenoj obustavi uvoza prehrambenih proizvoda iz Bangladeša koji sadržavaju listove betela (Piper betle) ili se od njih sastoje u pogledu njezina razdoblja primjene
   
      
         (priopćeno pod brojem dokumenta C(2016) 3181)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (1), a posebno njezin članak 53. stavak 1. točku (b) podtočku i.,
   budući da:
   
               (1)
            
            
               Uredbom (EZ) br. 178/2002 utvrđuju se opća načela kojima se općenito uređuje hrana, a posebno sigurnost hrane, na razini Unije i na državnoj razini. Njome su predviđene hitne mjere koje Komisija poduzima ako postoji dokaz da hrana uvezena iz treće zemlje može predstavljati ozbiljan rizik za zdravlje ljudi.
            
         
               (2)
            
            
               Provedbenom odlukom 2014/88/EU (2) zabranjuje se uvoz u Uniju prehrambenih proizvoda iz Bangladeša koji sadržavaju listove betela ili se od njih sastoje do 31. srpnja 2014. Donesena je kao posljedica velikog broja prijava upućenih Sustavu brzog uzbunjivanja za hranu i hranu za životinje (RASFF) zbog prisutnosti širokog raspona sojeva salmonele, uključujući soj salmonella typhimurium, pronađenih u prehrambenim proizvodima podrijetlom iz Bangladeša koji sadržavaju listove betela ili se od njih sastoje. Soj Salmonella typhimurium drugi je najčešći serotip koji se pojavljuje kod ljudi, a njegova visoka prevalencija otkrivena je u prehrambenim proizvodima iz Bangladeša koji sadržavaju listove betela (Piper betle, poznat i kao Paan leaf ili Betel quid) ili se od njih sastoje. Od 2011. Ujedinjena Kraljevina prijavila je više slučajeva trovanja uzrokovanog salmonelom u listovima betela.
            
         
               (3)
            
            
               Budući da Bangladeš nije mogao pružiti jamstva za osiguranje uvoza listova betela u Uniju te unatoč nastojanjima Komisije, provedbenim odlukama Komisije 2014/510/EU (3) i (EU) 2015/1028 (4) razdoblje primjene privremene obustave uvoza tih proizvoda utvrđeno u Provedbenoj odluci 2014/88/EU produženo je do 30. lipnja 2015. odnosno 30. lipnja 2016.
            
         
               (4)
            
            
               Revidirani akcijski plan koji je u kolovozu 2015. dostavio Bangladeš nije bio potpun. Nije bilo jamstava u pogledu njegove učinkovite primjene i provedbe. Novim informacijama koje je Bangladeš dostavio u travnju 2016. nije dodatno dokazana učinkovitost tog akcijskog plana. Samonametnuta zabrana izvoza listova betela koju je u svibnju 2013. uveo Bangladeš i dalje je na snazi. Međutim, ta se zabrana nije pokazala potpuno učinkovitom i od njezina je donošenja RASFF-u prijavljeno 26 pokušaja uvoza listova betela u Uniju. Stoga su jamstva koja je dao Bangladeš nedostatna za uklanjanje ozbiljnih rizika za ljudsko zdravlje. Zbog toga bi hitne mjere utvrđene Provedbenom odlukom 2014/88/EU trebale ostati na snazi.
            
         
               (5)
            
            
               Razdoblje primjene Provedbene odluke 2014/88/EU trebalo bi stoga dodatno produžiti.
            
         
               (6)
            
            
               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU ODLUKU:
   Članak 1.
   Članak 4. Provedbene odluke 2014/88/EU zamjenjuje se sljedećim:
   
      „Članak 4.
      Ova se Odluka primjenjuje do 30. lipnja 2018.”
   
   Članak 2.
   Ova je Odluka upućena državama članicama.
   
      Sastavljeno u Bruxellesu 1. lipnja 2016.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 31, 1.2.2002., str. 1.
   
   
      (2)  Provedbena odluka Komisije 2014/88/EU od 13. veljače 2014. o privremenoj obustavi uvoza prehrambenih proizvoda iz Bangladeša koji sadržavaju listove betela (Piper betle) ili se od njih sastoje (SL L 45, 15.2.2014., str. 34.).
   
      (3)  Provedbena odluka Komisije 2014/510/EU od 29. srpnja 2014. o izmjeni Provedbene odluke 2014/88/EU o privremenoj obustavi uvoza prehrambenih proizvoda iz Bangladeša koji sadržavaju listove betela (Piper betle) ili se od njih sastoje u pogledu njezina razdoblja primjene (SL L 228, 31.7.2014., str. 33.).
   
      (4)  Provedbena odluka Komisije (EU) 2015/1028 od 26. lipnja 2015. o izmjeni Provedbene odluke 2014/88/EU o privremenoj obustavi uvoza prehrambenih proizvoda iz Bangladeša koji sadržavaju listove betela (Piper betle) ili se od njih sastoje u pogledu njezina razdoblja primjene (SL L 163, 30.6.2015., str. 53.).